b'\n_START_ARTICLE_\nFirnas\n_START_PARAGRAPH_\nFirnas (sen\xc4\x85ja auk\xc5\xa1tai\xc4\x8di\xc5\xb3 vokie\xc4\x8di\xc5\xb3 kalba firni\xc2\xa0\xe2\x80\x93 pernyk\xc5\xa1tis, senas)\xc2\xa0\xe2\x80\x93 gr\xc5\xabd\xc4\x97tas, susisluoksniav\xc4\x99s ir i\xc5\xa1 dalies susikristalizav\xc4\x99s sniegas, i\xc5\xa1silaik\xc4\x99s bent vienerius metus. Tarpin\xc4\x97 stadija tarp sniego ir ledo.\n_START_SECTION_\nFirno susidarymas\n_START_PARAGRAPH_\nFirnas formuojasi kalnuose auk\xc5\xa1\xc4\x8diau sniego ribos ir poliarin\xc4\x97se srityse, kuriose i\xc5\xa1krit\xc4\x99s sniegas per vasar\xc4\x85 nesp\xc4\x97ja i\xc5\xa1tirpti. \xc4\xaeprastai firnas susidaro sniegui aptirpstant ir v\xc4\x97l su\xc5\xa1alant, kai firno gr\xc5\xabdeli\xc5\xb3 tankis, suyrant snaigi\xc5\xb3 kristalinei strukt\xc5\xabrai, padid\xc4\x97ja iki 0,3-0,5 g/cm\xc2\xb3. Apatinius firno sluoksnius slegia i\xc5\xa1krit\xc4\x99s naujas sniegas, o senesnis susl\xc4\x97gtas sniegas su\xc5\xa1\xc4\x85la su vandeniu, \xc4\xafsisunkusius i\xc5\xa1 vir\xc5\xa1utini\xc5\xb3 sniego sluoksni\xc5\xb3 ir persikristalizuoja. I\xc5\xa1 firno susidaro balk\xc5\xa1vas firninis ledas, kurio tankis siekia 0,80-0,85 g/cm\xc2\xb3, o i\xc5\xa1 jo\xc2\xa0\xe2\x80\x93 ledynas. Ledyno skaidraus kristalinio ledo tankis siekia 0,88-0,91 g/cm\xc2\xb3._NEWLINE_Sritis, kurioje susidaro firnas, vadinama firniniu baseinu arba ledyno mitybos sritimi. Ledyn\xc5\xb3 vir\xc5\xa1\xc5\xabn\xc4\x97s paprastai sudarytos i\xc5\xa1 firno, po kuriuo sl\xc5\xabgso firninis ledas, o po \xc5\xa1iuo\xc2\xa0\xe2\x80\x93 gle\xc4\x8deris. Antarktidoje firno sluoksnis siekia 100\xc2\xa0m. Dr\xc4\x97gnas firnas kalnuose gali sukelti lavinas, pasi\xc5\xbeymin\xc4\x8dias galinga griaunan\xc4\x8dia j\xc4\x97ga ir cementuojan\xc4\x8diomis savyb\xc4\x97mis.'